BCH ขาขึ้นต่อเนื่อง! บวกอีก 1.52% โบรกฯชี้กำไร Q3/61 ทำจุดสูงสุดใหม่แนะซื้อเป้า 21 บ.
BCH ขาขึ้นต่อเนื่อง! บวกอีก1.52% โบรกฯชี้กำไร Q3/61 ทำจุดสูงสุดใหม่แนะซื้อเป้า 21 บ. โดย ณ เวลา 12.02 น. อยู่ที่ระดับ 20.00 บาท บวก 0.30 บาท หรือ 1.52% ด้วยมูลค่าซื้อขาย 161.81 ล้านบาท
17 ต.ค. 2561

ผู้สื่อข่าวรายงานว่า บริษัท บางกอก เชน ฮอสปิทอล จำกัด (มหาชน) หรือ BCH  ณ เวลา 12.02 น. อยู่ที่ระดับ 20.00 บาท บวก 0.30 บาท หรือ 1.52% ด้วยมูลค่าซื้อขาย 161.81 ล้านบาท ราคาหุ้นเป็นขาขึ้นต่อเนื่องในรอบกว่า 3 เดือน โดยนับตั้งแต่หุ้นปรับตัวขึ้นจากระดับ 15.10 บาท เมื่อวันที่ 27 มิ.ย. 61 จนถึงล่าสุดหุ้นปรับตัวขึ้นแล้ว 32.45%

บล.ฟินันเซีย ไซรัส ระบุในบทวิเคราะห์ว่า คาดกำไรปกติไตรมาส 3/61 ของ BCH ที่ 345 ลบ. +38.1% Q-Q, 14.1% เทียบช่วงเดียวกันของปีก่อนทำจุดสูงสุดใหม่เป็นประวัติการณ์ โดยรายได้คาดว่ายังโตโดดเด่น 17% เทียบไตรมาสก่อนหน้าและ 12% เทียบช่วงเดียวกันของปีก่อนจากอานิสงส์ของ High Season ซึ่งหนุนให้ผู้ป่วยเงินสดยังเติบโตดีและ WMC ยังโตสูงจากผู้ป่วยต่างชาติหลังเปิดศูนย์แผลเบาหวาน
ขณะที่ฝั่งประกันสังคมได้อานิสงส์จากรายได้ส่วนเพิ่มจากค่าภาระเสี่ยงส่วน 20% ที่เหลือของปี 2017 และจากงวด 1H18 ซึ่งจะบันทึกในไตรมาส 3/61 โดยคาดว่าจะช่วยชดเชยการตั้งสำรองลุกหนี้ประกันสังคมส่วนทีเหลือได้ นอกจากนี้เรายังเห็นผลบวกจาก Operating Leverage อย่างต่อเนื่อง โดยคาด Net Margin ขยายตัวขึ้นเป็น 15.3% ในไตรมาสนี้จาก 15% ในช่วงเดียวกันของปีก่อน
แนวโน้มกำไรไตรมาส4/61 คาดอ่อนตัวลง เทียบไตรมาสก่อนหน้า และโตชะลอ เทียบช่วงเดียวกันของปีก่อนจากฐานที่สูงทั้งใน ไตรมาส3/61 และไตรมาส 4/60 รวมถึงเริ่มเปิดให้บริการโรงพยาบาลเกษมราษฎร์ รามคำแหง ซึ่งอาจกระทบในช่วงเริ่มแรก อย่างไรก็ตามภาพรวมกำไรปี 2018 คาดว่ายังโตเด่น 17.4% เทียบช่วงเดียวกันของปีก่อนมาที่ 1,077 ลบ. ขณะที่ปี 2019 แม้เราคาดกำไรปกติโตชะลอเหลือ 15.2% เทียบช่วงเดียวกันของปีก่อนเป็น 1,240 ลบ. แต่ถือว่ายังอยู่ในระดับที่ดีจากกำไรที่ยกฐานขึ้นค่อนข้างมีนัยยะในปีนี้และยังสามารถทำ New High ได้ต่อเนื่อง
ปรับใช้ราคาเหมาะสมปี 2019 ที่ 21 บาท (DCF WACC 6.82% Terminal Growth 3%) ขณะที่ราคาหุ้นปรับฐานลงแรงในสัปดาห์ก่อนทำให้ Upside เปิดกว้างกว่า 10% อีกครั้ง ขณะที่ทิศทางการกำไรไตรมาส 3/61 ยังโตแข็งแกร่ง เราจึงมองเป็นโอกาสในการ “ซื้อลงทุน” อีกครั้ง